**Dôvodová správa**

**A: Všeobecná**

Uvedenou novelizáciou sa zjednodušuje štart podnikania živnostníkom zakladajúcim si novú živnosť a odďaľuje vznik povinného nemocenského poistenia, povinného dôchodkového poistenia a povinnosti platenia daní samostatne zárobkovo činnej osoby o dva roky.

Vplyv na verejné financie je kvantifikovaný v Doložke finančných, ekonomických, environmentálnych vplyvov a vplyvov na zamestnanosť a podnikateľské prostredie.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

**B: Osobitná**

**K Článku I**

Navrhuje povinnosť štátu platiť prvé dva roky nemocenské a dôchodkové poistenie samostatne zárobkovo činnej osobe, ktorá prvý krát začala podnikať.

K bodu 7

V praxi sa ukázalo, že ľudia, ktorí sa prihlásili na dobrovoľné poistenie, predpokladali, že im toto zanikne v okamihu, keď sa stanú poistencami tzv. povinnými. Táto neznalosť spôsobovala, že v čase, keď platili povinné odvody do sociálnej poisťovne, táto im súčasne vykazovala nedoplatky na dobrovoľnom poistení. Pre mnohých poistencov Sociálnej poisťovne sa tak napriek podľa nich poctivému prístupu k plateniu poistného dostali medzi skupinu neplatičov. Ich argumentácia, prečo mám platiť naďalej dobrovoľné poistenie, keď súčasne platím aj povinné s vedomím, že dvojnásobné sociálne a nemocenské dávky aj tak nedostanem, je logická.

Tento bod rieši automatický zánik dobrovoľného poistenia vznikom povinného poistenia. Súčasne v zákone ostane zachovaná možnosť dobrovoľného poistenia na základe rozhodnutia poistenca. Toto rozhodnutie je potrebné oznámiť Sociálnej poisťovni. Zjednoduší sa tým administratívna záťaž.

**K Článku II**

Navrhuje povinnosť štátu platiť zdravotné poistenie za samostatne zárobkovo činné osoby, ktoré prvýkrát začali podnikať počas prvých 24 mesiacov od vzniku oprávnenia prevádzkovať živnosť.

**K Článku III**

Navrhuje pre samostatne zárobkovo činné osoby, ktoré prvýkrát začali podnikať oslobodenie od povinnosti platiť dane pri splnení ďalších podmienok prvé dva roky od vzniku prevádzkovať živnosť.

**K Článku IV**

Vzhľadom na dĺžku legislatívneho procesu a potrebnú legisvakanciu sa navrhuje, aby tento zákon nadobudol účinnosť 1. marca 2009.